LT Europos Sąjungos oficialusis leidinys C 351/24

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 351/12)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„CARCIOFO SPINOSO DI SARDEGNA“

ES Nr.: IT-PDO-0105-01325 – 7.4.2015

SKVN ( X ) SGN ( )

1. Pareiškėjų grupė ir teisėtas interesas

„Consorzio di Tutela del Carciofo Spinoso di Sardegna D.O.P.“ Corso Europa 33, 07039 Valledoria (SS) ITALIJA Telefonas / Faksas +39 079582248 E. paštas carcspindisardegna@tiscali.it

Asociacija „Consorzio di Tutela del Carciofo Spinoso di Sardegna D.O.P.“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☐ Geografinė vietovė — ☐ Kilmės įrodymas — ☒ Gamybos būdas — ☒ Ryšys su geografine vietove — ☐ Ženklinimas etiketėmis — ☒ Kita (pakavimas)

4. Pakeitimo (-ų) pobūdis

— ☒ Produkto su registruota SKVN arba SGN specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

Prašoma specifikacijos 2 straipsnio tekstą:

„spalva – žalia su plačiais pereinamų atspalvių violetiniais ir rusvais dryžiais“

pakeisti tekstu:

„spalva – žalia, kartais su aiškiai matomais violetiniais ir rusvais atspalviais“.

Pakeitimas grindžiamas tuo, kad, nors artišokams būdingi minėti atspalviai, kartais jie būna mažiau ryškūs, t. y., švelnesni, ir todėl nepakankamai skiriasi nuo pažiedžių pagrindo spalvos. Dėl šios savybės kontrolės įstaigai galėtų būti sunku suprati, ar produktas atitinka reikalavimus, ir tokią atitiktį įvertinti.

Prašoma išbraukti šią cheminių „Carciofo Spinoso di Sardegna DOP“ savybių aprašo dalį:

„[…] ir ne daugiau kaip 0,80 mg geležies“.

Ištyrus 2012–2013 ir 2013–2014 metais užaugintų artišokų galvučių sudėtyje esančios geležies (Fe) kiekio pokyčius nustatyti dideli vidutinių rezultatų skirtumai (P<0,001): 2012–2013 m. nustatytas vidutinis geležies kiekis sudarė 0,55 ± 0,17 mg/100 g, o 2013–2014 m. – 1,25 ± 0,54 mg/100 g.

Geležies kiekio svyravimas augalų audiniuose gali priklausyti nuo skirtingais metais vyraujančių oro sąlygų ir visų pirma nuo kritulių pasiskirstymo, kuris gali lemti geležies kiekį dirvožemyje.

Todėl manoma, kad geležies kiekio parametras neturi būti naudojamas apibrėžiant SKVN ženklu žymimų artišokų savybes, nes dėl didelių minėto parametro dydžio svyravimų gali kilti sunkumų sertifikuojant produktą, užaugintą laikantis visų kitų gaminio specifikacijoje išdėstytų nurodymų. Todėl būtina iš dalies pakeisti specifikacijos 2 straipsnį, iš produkto cheminių savybių sąrašo išbraukiant nuorodą į geležies kiekį.

Gamybos būdas

Prašoma specifikacijos 5 straipsnio tekstą:

„Augalų sodinimo tankumas – nuo 0,7 iki 1,2 augalų viename m2.“

pakeisti tekstu:

„Augalų sodinimo tankumas – nuo 0,6 iki 1,2 augalų viename m2. Augalai gali būti sodinami kasmet arba kas kelerius metus.“

Būtinybę mažinti augalų sodinimo tankumą numatant mažesnį augalų skaičių kvadratiniame metre lemia su augalų priežiūros veikla bei mechanizacija susiję poreikiai ir poreikis nuolat užtikrinti racionalesnę ir geresnę augalų apsaugą. Tarp rečiau eile susodintų augalų gali lengviau judėti derliaus nuėmimo mašinos, taip pat galima lengviau purenti dirvą ir neleisti išplisti piktžolėms. Be to, pasodinus mažesnį augalų skaičių viename m2 galima geriau prižiūrėti augalus ir užtikrinti didesnį jų produktyvumą, visų pirma tais atvejais, kai naudojami mikrodauginimo būdu gauti geresni ir paprastai tvirtesni klonai.

Galiausiai sumažinus augalų skaičių ir taip pagerinus vėdinimą, galima apriboti tam tikrų ligų, kaip antai netikrosios miltligės, tikrosios miltligės ir pilkojo kekero, poveikį. Tuomet atitinkamai sumažėja poreikis imtis augalų apsaugos veiksmų ir jie tampa efektyvesni.

Ryšys su geografine vietove

Prašymas geležies kiekio parametrą išbraukti iš kiekybinės analizės įverčių netrukdo parodyti „Carciofo Spinoso di Sardegna“ savitumą. Viena iš išskirtinių artišokų „Carciofo Spinoso di Sardegna“ savybių (palyginti su kitais artišokais) – subalansuotas skonis, kuris priklauso nuo angliavandenių bei polifenolių kiekio ir mažo natrio kiekio. Šie elementai artišokams „Carciofo Spinoso di Sardegna“ suteikia tokį skonį, dėl kurio juos visada buvo galima vartoti žalius, – tai išskirtinė šių artišokų savybė, kuri juos sieja su jų auginimo vietove.

Pakavimas

Specifikacijos dalis:

„SKVN Carciofo Spinoso di Sardegna vartoti pateikiamas supakuotas į toliau nurodytą tarą, ant kurios turi būti logotipas:

— padėklai, į kuriuos supakuota po 2–12 nepjaustytų ir (arba) supjaustytų galvučių;

— maistui skirti 500 g – 5 kg talpos krepšeliai;

— maistui skirtos medinės, kartoninės ar plastiko dėžutės, į kurias supakuota po 4–60 galvučių.“

pakeičiama taip:

„Artišokai „Carciofo Spinoso di Sardegna“ vartotojams pateikiami supakuoti į toliau nurodytą logotipu paženklintą uždarą arba atvirą tarą.

Uždara tara:

— padėklai, ant kurių dedama po 1–12 nepjaustytų ir (arba) supjaustytų galvučių;

— 500 g – 5 kg talpos krepšeliai, pagaminti iš sąlyčiui su maistu tinkamos medžiagos;

— sąlyčiui su maistu tinkamos medinės, kartoninės ir plastikinės pakuotės, į kurias dedama po 1–60 galvučių su kotu ar be jo ir kurių dydis atitinka į kiekvieno tipo pakuotę dedamų galvučių skaičių.

Atvira tara:

— pakuotės, į kurias pakuojamos nepjaustytos (1–6) galvutės, pažymėtos sąlyčiui su maistu tinkama ir nuo produkto pažeidimo apsaugančia juostele. Tokia juostele apjuosiama viena ar daugiau (bet ne daugiau kaip šešios) galvučių. Ant juostelės pateikiamas geografinės nuorodos logotipas ir visa specifikacijoje nustatyta informacija.“

Prašymas pakeisti su pakavimu ir pakuotėmis susijusias nuostatas grindžiamas būtinybe atsižvelgti į nuolat besivystančios rinkos poreikius ir užtikrinti didesnes galimybes patekti į mažmeninės prekybos rinką, kurioje (be kita ko, dėl iki šiol naudotų pakavimo būdų) artišokais „Carciofo Spinoso di Sardegna“ buvo retai prekiaujama. Pakeitime numatoma, kad artišokai gali būti pakuojami į vienai galvutei skirtas pakuotes, terminas „dėžutės“ pakeičiamas bendresniu terminu „pakuotė“, kuri apimtų ir kitų rūšių uždaras pakuotes, kaip antai maišelius ir „flow-pack“ tipo pakuotes, ir numatoma galimybė naudoti atviras pakuotes, kuriose artišokai „Carciofo Spinoso di Sardegna“ galėtų būti parduodami po vieną arba iš ne daugiau kaip šešių galvučių sudarytais ryšeliais.

BENDRASIS DOKUMENTAS

„CARCIOFO SPINOSO DI SARDEGNA“

ES Nr.: IT-PDO-0105-01325 – 7.4.2015

SKVN ( X ) SGN ( )

1. Pavadinimas

„Carciofo Spinoso di Sardegna“

2. Valstybė narė arba trečioji šalis

Italija

3. Žemės ūkio produkto ar maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Artišokai „Carciofo Spinoso di Sardegna“ auginami iš vietos ekotipo Spinoso Sardo, priklausančio Cynara scolymus rūšiai. Jiems būdingos šios morfologinės savybės: tai daugiametis į viršų augantis vidutinio aukščio augalas su šakniastiebiu. Pagrindinė artišoko žiedyno galvutė, kurioje būna gausu žiedadulkių, susiformuoja 45–70 cm aukštyje. Artišokų derlius nuimamas keliais etapais. Jų lapai būna žali, spygliuoti, vidutinio dydžio, įvairių formų: daugelis lapų sudaryti iš ištisinių lapalakščių, o kiti – skiautėti arba dažniau plunksniški. Žiedyno galvutė būna pailgo kūgio formos, vidutiniškai standi, mažiausias jos aukštis – 6 cm, o skersmuo – nuo 6 iki 13 cm, išoriniai lapeliai dideli, žalios spalvos, kartais su aiškiai matomais violetiniais ir rusvais atspalviais, smailėjančiais galiukais, kurie užsibaigia geltonu spygliuku, vidiniai lapeliai šviesiai geltonos šiaudų spalvos su violetinėmis gyslelėmis, kotelis – nuo 10 iki 40 cm ilgio (laikantis Reglamentu (EB) Nr. 1466/2003 nustatytos nukrypti leidžiančios nuostatos) ir vidutinio 1–3,5 cm storio.

Artišokai „Carciofo Spinoso di Sardegna DOP“ turi pasižymėti toliau nurodytomis savybėmis.

Fizinės savybės. Forma – žiedyno galvutė pailgo kūgio formos, vidutiniškai standi; spalva – žalia, kartais su aiškiai matomais violetiniais ir rusvais atspalviais; žiedyno lapeliai būna su geltonais spygliukais; kotelio struktūra – vidurinė dalis mažai skaidulinga, švelni, valgoma; valgomoji dalis sudaro ne mažiau kaip 30 proc. šviežios galvutės svorio.

Cheminės savybės. 100 g sausosios medžiagos yra ne mažiau kaip 2,5 g angliavandenių, ne mažiau kaip 50 mg polifenolių ir ne daugiau kaip 0,125 g natrio.

Organoleptinės savybės. Kvapas – stiprus dygiųjų artišokų ir gėlių; konsistencija – lapeliai mėsingi, tačiau kartu švelnūs ir traškūs prie pagrindo, skonis – stiprus, jaučiama tinkama kartoko ir salsvo skonių pusiausvyra, nes augale yra polifenolio darinių ir cinarino. Aitrumas: artišokuose natūraliai esantys taninai jaučiami mažai, nes jų pojūtį slopina stipriau jaučiamas salsvas skonis, kurį lemia didelis angliavandenių kiekis. Artišokus „Carciofo Spinoso di Sardegna“ vartojant tradiciniu būdu, t. y. valgant žalias artišokų galvutes ir kotelius, galima geriau pasisavinti juose esančias maistingąsias medžiagas. SKVN gali būti ženklinami tik Extra ir I kategorijoms priskiriami artišokai „Carciofo Spinoso di Sardegna“.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi artišokų „Carciofo Spinoso di Sardegna“ auginimo etapai turi vykti 4 punkte nurodytoje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Kad artišokus „Carciofo Spinoso di Sardegna“ tradiciškai būtų galima vartoti žalius, būtina kuo labiau sumažinti jų tvarkymo veiksmus ir juos pakuoti iš karto nuėmus derlių, nes šis produktas greitai genda, t. y. netenka šviežiam produktui būdingų savybių – galvutės, stiebelio ir lapelių blizgesio ir pilnumo. Toks reikalavimas padeda geriau užtikrinti produkto šviežumą, nes dėl to sumažėja tikimybė, kad prasidės oksidacijos ir transpiracijos procesai, dėl kurių pasikeistų fizinės, organoleptinės ir cheminės produkto savybės.

Artišokai „Carciofo Spinoso di Sardegna“ vartotojams pateikiami supakuoti į toliau nurodytą logotipu paženklintą uždarą arba atvirą tarą.

Uždara tara:

— padėklai, ant kurių dedama 1–12 nepjaustytų ir (arba) supjaustytų galvučių;

— 500 g – 5 kg talpos krepšeliai, pagaminti iš sąlyčiui su maistu tinkamos medžiagos;

— sąlyčiui su maistu tinkamos medinės, kartoninės ir plastikinės pakuotės, į kurias dedama 1–60 galvučių su kotu ar be jo ir kurių dydis atitinka į kiekvieno tipo pakuotę dedamų galvučių skaičių.

Atvira tara:

— pakuotės, į kurias pakuojamos nepjaustytos (1–6) galvutės, pažymėtos sąlyčiui su maistu skirta ir nuo produkto pažeidimo apsaugančia juostele. Tokia juostele apjuosiama viena ar daugiau (bet ne daugiau kaip šešios) galvučių. Ant juostelės pateikiamas geografinės nuorodos logotipas ir visa specifikacijoje nustatyta informacija.

Be to, leidžiama naudoti medžiagas, kurios pagal galiojančius Bendrijos teisės aktus yra pripažintos tinkamomis produktams pakuoti. Kiekvienoje pakuotėje turi būti tai pačiai prekių kategorijai priskiriami artišokai „Carciofo Spinoso di Sardegna“. Be to, iš matomos kiekvienos pakuotės turinio dalies turi būti galima spręsti apie visos pakuotės turinį.

3.6. Specialios produkto registruotu pavadinimu ženklinimo etiketėmis taisyklės

Ant pakuočių pritvirtintose etiketėse turi būti pateiktas pavadinimas SKVN „Carciofo Spinoso di Sardegna“ ir Sąjungos logotipas, taip pat nurodyta extra arba I kategorija, galvučių dydis bei skaičius ir bet kokia kita galiojančiuose teisės aktuose numatyta nuoroda ir gaminio logotipas.

Nuorodos logotipe stilizuotai kaip besišypsantis žmogus pavaizduotas dygliuotas artišokas – daržovės galvutė labai panaši į žmogaus galvą, o lapai pavaizduoti kaip draugiškai ir svetingai plačiai ištiestos rankos. Logotipu perteikiamas malonios valgyti, nors ir dygliuotos, daržovės įvaizdis.

Etiketėje santrumpa SKVN turi būti užrašyta aiškiomis, neištrinamomis ir etiketės spalvai kontrastingų spalvų raidėmis, kad ją būtų galima lengvai atskirti nuo kitų užrašų, kurie gali būti pateikti dvigubai mažesnėmis nei SKVN pavadinimas raidėmis. Šalia nustatytos saugomos kilmės vietos nuorodos draudžiama pateikti kitų aiškiai nenumatytų apibūdinimų, tačiau leidžiama nurodyti įmonių pavadinimus ir privačius prekių ženklus, jei šios nuorodos nėra giriamojo pobūdžio ir neklaidina vartotojo.

4. Glaustas geografinės vietovės apibūdinimas

Artišokai „Carciofo Spinoso di Sardegna“ turi būti auginami ir pakuojami toliau išvardytų komunų teritorijose esančiose auginimo vietovėse.

Kaljario provincijoje: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A), Ussana, Uta, Villanovafranca, Villaputzu, Villasimius, Villasor, Villaspeciosa.

Karbonija-Iglezijaso provincijoje:

Giba, Masainas, Piscinas, San Giovanni Suergiu, Santadi, Sant’Anna Arresi, Tratalias, Villaperuccio.

Medijo Kampidano provincijoje:

Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar.

Oristano provincijoje:

Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani, Zerfaliu.

Nuoro provincijoje:

Dorgali, Galtellì, Irgoli, Loculi, Onifai, Orosei, Posada, Siniscola, Torpè.

Oljastros provincijoje:

Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia, Tortolì.

Sasario provincijoje:

Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso, Tissi.

Olbija-Tempjo provincijoje: Badesi, Budoni, San Teodoro.

Nurodytos gamybos vietovės – tradicinės artišokų „Carciofo Spinoso di Sardegna“ auginimo vietovės. Šioms teritorijoms būdingos visos artišokams auginti tinkamos dirvožemio ir klimato sąlygos. Be to, jose sukauptas patirties, tradicijų ir techninių auginimo gebėjimų paveldas padeda užtikrinti produkto savybes.

5. Ryšys su geografine vietove

Visi 4 punkte nurodytose auginimo vietovėse, kuriose auginami artišokai „Carciofo Spinoso di Sardegna“, vyraujantys dirvožemiai yra sąnašinės kilmės, lengvi, juose gausu fosforo, geležies, magnio, kalcio, kalio ir organinių medžiagų, o jų reakcija daugiausia neutrali arba silpnai šarminė.

Šiose vietovėse vidutinė žiemos temperatūra būna 11,3 °C, o vasaros – 24 °C. Šalnų čia pasitaiko labai retai, o sniego – dar rečiau. Metinis kritulių kiekis pasiskirsto labai netolygiai – daugiausia lyja žiemą, o vasarą lietaus beveik visai neiškrenta.

Artišokams „Carciofo Spinoso di Sardegna“ būdingos savybės – nestiprus aitrumas, malonus skonis, kuriame jaučiama tinkama kartoko ir salsvo skonių pusiausvyra, švelnus minkštimas, dėl kurio artišokus skanu valgyti žalius. Artišokai taip pat pasižymi polifenolių ir kitų maistingųjų medžiagų gausa ir labai mažu natrio kiekiu.

Galiausiai ne mažiau svarbu paminėti savitą žiedyno galvutės formą – dėl ją sudarančių vienas prie kito stipriai prigludusių lapelių į artišoko galvutę iš išorės nepatenka kenksmingų medžiagų ir taip užtikrinamas jos sveikumas.

Artišokų „Carciofo Spinoso di Sardegna“ pripažinimo SKVN paraiška grindžiama juos iš kitų tos pačios rūšies produktų išskiriančiomis savybėmis, tokiomis kaip nestiprus aitrumas, malonus skonis, kurį lemia tinkama kartoko ir salsvo skonių pusiausvyra, švelnus minkštimas, dėl kurio artišokus skanu valgyti žalius, didelis maistingųjų medžiagų, turinčių svarbių organizmą valančių savybių (skatinančių šlapimo išsiskyrimą, toksinų pasišalinimą iš kepenų ir cholesterolio kiekio kraujyje mažėjimą), bei angliavandenių kiekis ir jų sudėtyje esančios mineralinės druskos, geležis, kalis, fosforas ir įvairūs, ypač A grupės, vitaminai.

Šios savybės grindžiamos glaudžia produkto sąsaja su salos teritorija, kurioje puikiai taikomi tradiciniai auginimo metodai ir kurioje vyrauja palankios dirvožemio, klimato ir morfologinės sąlygos. Didelį artišokų atsparumą nepalankioms klimato sąlygoms, susidarančioms dėl aukštos temperatūros ir žemo santykinio oro drėgnio, lemia didžiojoje dalyje dirvožemių, kuriuose jie auginami, esantis didelis kalcio, magnio ir kalio kiekis. Lengvi, gilūs, daugiausiai sąnašinės kilmės dirvožemiai, kuriose neužsistovi vanduo, lemia optimalią medžiagų apykaitą, todėl augalai visiškai įsisavina fosforą, geležį, kalį ir kitas mineralines druskas, nuo kurių priklauso savitos artišokų „Carciofo Spinoso di Sardegna“ savybės.

Artišokų „Carciofo Spinoso di Sardegna“ kokybę lemia klimato veiksniai, nes nuo jų priklauso pagrindinės augalo funkcijos: fotosintezė ir vandens bei maistingųjų medžiagų įsisavinimas. Vienas iš svarbiausių klimato veiksnių, nuo kurių priklauso artišokų „Carciofo Spinoso di Sardegna“ kokybė, yra šviesa ir, visų pirma, intensyvi saulės šviesa, kuri net žiemos mėnesiais skatina medžiagų, pvz., angliavandenių, nuo kurių priklauso artišokų skonis, atsargų kaupimąsi; todėl šie artišokai yra ypač tinkami vartoti žali. Be to, galima pastebėti, kad visoms auginimo vietovėms būdingas vienodas saulės šviesos intensyvumas, nes šiaurinių ir pietinių auginimo zonų platumų skirtumai poveikio augalų vystymuisi nedaro.

Be aplinkos sąlygų, susijusių su teritorija, paminėtinos ir žmonių išpuoselėtos tradicijos, įgyta patirtis bei gebėjimai, panaudojami rankomis nuimant, rūšiuojant ir pagal dydį skirstant derlių siekiant atrinkti geriausius artišokus. Labai specializuotam vietos personalui atliekant stiebų, ant kurių augo galvutės, pašalinimo (it. dicioccatura) ir rankinio netinkamų naudoti artišokų pašalinimo (it. scarducciatura) darbus gaunamas rinktinis produktas. Optimaliai derinant agronominius veiksnius, t. y. sodinimo laiką ir tankumą, išmintingai naudojant drėkinimą, tręšimą ir augalų apsaugos priemones ir artišokus toje pačioje vietoje auginant ribotą laiką (1–3 metus), užauginami stiprūs ir natūraliai tinkami vartoti žali artišokai.

Istoriniu požiūriu artišokai pradėti auginti ir jų ryšys su auginimo vietovėmis pradėjo formuotis jau finikiečių laikais. Dabar šios daugelį amžių augintos daržovės yra viena svarbiausių salos ir visos šalies žemės ūkio ekonomikos šakų. Raštiški duomenys apie Sardinijoje augintus artišokus randami XVIII a. antros pusės Sasario didiko Andrea Manca dell’Arcos veikale „Agricoltura di Sardegna“, išleistame 1780 m., kurio viena dalių pavadinta „Dygieji artišokai ir artišokai. Dauginimas, rūšys, auginimas ir vartojimas“. Įrodymų apie artišokų „Carciofo Spinoso di Sardegna“ auginimą pirmaisiais praeito amžiaus dešimtmečiais taip pat randama Maxo Leopoldo Wagnerio veikale „La vita rustica della Sardegna riflessa nella lingua“, išleistame Heidelberge (Vokietija) 1921 m. Pirmaisiais XX a. dešimtmečiais prasidėjo esminis salos žemės ūkio atnaujinimas. Todėl anksčiau daugiausia vietos vartotojams skirtų kultūrų, įskaitant artišokus, auginimas tapo specializuota į šalies ir tarptautinių rinkų vartotojus nukreipta veikla. Kaip tik tuo laikotarpiu vystantis prekybai artišokai „Carciofo Spinoso di Sardegna“ tapo gerai žinomi, nes Apeninų pusiasalyje prekiaujant artišokais buvo nurodoma jų kilmė. Kaip matyti iš daugelio šaltinių, jau XX a. pradžioje nuoroda į Sardinijos kilmę reiškė kokybės ir kilmės garantiją, kurią vartotojai vertino ir kurios pageidavo. Dėl istorinės produkto kilmės vartotojai ilgainiui įprato artišokus „Carciofo Spinoso di Sardegna“ sieti su pačios Sardinijos įvaizdžiu, todėl šių artišokų pavadinimas paplito net kasdieninėje vartosenoje – jis dažnai įtraukiamas į restoranų valgiaraščius, prekių etiketes ir prekybos dokumentus. Dėl to nusistovėjusį šio pavadinimo vartojimą būtina įforminti, kad būtų įtvirtintas produkto savybių ir Sardinijos teritorijos ryšys, o vartotojai ir gamintojai būtų apsaugoti nuo netinkamo jo vartojimo.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę prieštaravimo procedūrą, paskelbdamos SKVN „Carciofo Spinoso di Sardegna“ pakeitimo paraišką 2015 m. vasario 20 d. Italijos Respublikos oficialiajame leidinyje Nr. 42.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (SKVN, SGN, GTG nuorodomis žymimi gaminiai) ir galiausiai – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 343, 2012 12 14, p. 1.